Jekk għadek ma tafx x'kien qed ikanta Salvador Sobral, il-kantant li rebaħ il-Eurovision Song Contest is-Sibt li għadda, issa se tkun se tkun taf. Qarrej ta' Xarabank sab iċ-ċans li jeqleb il-kanzunetta Portugiża għall-Malti, u b'hekk issa għandna idea ċara fuq it-tifsira sinifikattiva li qed twassal Amar Pelos Doi. Il-kanzunetta tittratta l-imħabba profonda ta' persuna li għexet biex tħobb lil xi ħadd u qabel ma daħlet f'ħajjitha, kienet teżisti biss. Filwaqt li fiha titlob lil din il-persuna biex tirritorna lura għaliex waħedha ma tistax tħobb, tistqarr li qalbha taf tħobb għal tnejn anke jekk il-qalb il-persuna l-oħra ma tridx tgħaddi minn passjoni jew tbatija. TĦOBB GĦALINA T-TNEJN Jekk dwari għad qatt jistaqsi xi ħadd Inħobbok għid ngħix għalik Qablek jien biss neżisti kont Mitluf u bla xejn x'nagħti qatt Qalbi, isma' 'l hawn ftit talbi Isa ejja lura, nitolbok terġa' għandi Jien naf li ħadd qatt ma jgħix waħdu Bil-mod il-mod titgħallem forsi terġa' tiġi hawn Qalbi, isma' 'l hawn ftit talbi Isa ejja lura, nitolbok terġa' għandi Jien naf li ħadd qatt ma jgħix waħdu Bil-mod il-mod titgħallem forsi terġa' tiġi hawn Jekk dik qalbek tkun iċċedi ma tridx Passjoni ma tħossx u tbatija ma tridx Tinkwieta xejn ħi ħa jiġri li jrid Għax din qalbi taf tħobb għalina t-tnejn Aħna tkellimna wkoll ma' Dr. George Cremona, lekċerer fl-Universita' u riċerkatur dwar il-Eurovision. Dwar il-kanzunetta rebbieħa, George jispjega li l-kanzunetta tal-Portugall "hija kanzunetta li mużikalment mhijiex sempliċi kif tidher mal-ewwel daqqa t'għajn. " George jgħid li r-riċerka li wettaq minn lenti multimodali tul is-snin, ħareġ ċar minn qabel il-festival li l-Portugall kien se jirbaħ din is-sena. Dan għaliex din l-istess riċerka qed turi li fil-Eurovision hemm mudell li qed joħroġ b'mod repetut mudell ta' kif jintrebaħ il-festival. Jispjega li "l-kanzunetta li tirbaħ dejjem tirrifletti dak li qed jiġri fl-Ewropa, Ma' dan fl-ahhar snin tfaċċa mudell li qed jirrepeti ruħu fejn sena tirbaħ kanzunetta li toħloq kontroversja u diskussjoni, imbagħad is-sena ta' wara qisu wieħed jieqaf ftit mid-diskussjoni qawwija u l-Eurovision jintrebaħ minn l-aktar kanzunetta sempliċi." George isemmi bosta eżempji ta' dan billi jirreferi għal diversi kanzunetti rebbieħa, fosthom ir-rebbieħa tal-2013 Only Teardrops ta' Emmelie de Forest li ġiet wara Euphoria, l-akbar kanzunetta li qatt rebħet Eurovision fl-aħħar snin. Wara s-sempliċita' t'Only Teardrops, rebħet Rise Like a Phoneix ta' Conchita Wurst li wasslet u wessgħet id-diskussjoni qawwija dwar l-LGBTIQ. Wara li s-sena l-oħra rebħet il-kanzunetta 1944 ta' Jamala li fetħet diskussjoni qawwija dwar il-kunflitt bejn l-Ukrajna u r-Russja, allura mhux kumbinazzjoni li rebħet l-aktar kanzunetta sempliċi fost l-42 li kien hemm jikkompetu fil-festival din is-sena. Jisħaq li din is-sempliċita tal-kanzunetta ma kinetx mużikalment imma fil-mod kif ipproġettaha l-kantant Portuġiż b'imġibtu, bi ħwejjġu u bil-mod kif aġixxa u tkellem. Itemm jgħid li l-kanzunetta, kif jiġri dejjem, hija wkoll mera tal-Ewropa għax tesprimi l-għatx għall-imħabba li l-Ewropa u l-Ewropej kontinwament qed ifittxu. Issa li qrajt dan kollu, ipprova kantaha bil-Malti inti u tismagħha mill-ġdid:
BIL-FILMAT: Qlibna l-kanzunetta rebbieħa tal-Eurovision għall-Malti